СТАНОВИЩЕ

от доц.д-р Дияна Петкова Петкова,

СУ „Св. Климент Охридски“, 5.3. Обществени комуникации и информационни науки

за дисертационния труд за присъждане на образователна и научна степен „доктор“

на Мaрия Чолaковa F05112, с научен ръководител доц.д-р Стойко Петков, Професионално направление: 3.5. „Обществени комуникации и информационни науки“, област на висше образование 3. „Социални, стопански и правни науки“

1. Значимост на изследвания проблем в научно и научно-приложно отношение

Дисертационният труд на Мария Чолакова е посветен на особено важен, актуален и социално значим въпрос – ролята на обществената телевизия като катализатор на общественото мнение в ситуации на криза. Макар вече да има голям обем от изследвания за аудио-визуалната комуникация като цяло и за телевизията в частност, не е достатъчно добре проучена специално дейността на Българската национална телевизия и влиянието, което тя оказва върху нейната аудитория при кризисни обстоятелства. През последните тридесет години икономическите, политически и социални кризи се превръщат в неизменна част от българското ежедневие и в този смисъл избраната тема на дисертацията придобива особена значимост, още повече че в определени периоди от най-новата история ролята на обществената телевизия е често пренебрегвана и дори подценявана. Нещо повече, самата медия също претърпява кризи, преструктурирания и трансформации, които от своя страна пораждат и криза на доверието от страна на аудиторията. Поради тази причина изследването, предложено от Мария Чолакова, има и теоретична, и практическа стойност и може да бъде използвано като основа за по-нататъшни проучвания, свързани с ролята и влиянието на обществената телевизия в социалния живот на българите.

1. Обоснованост на целите и задачите в дисертационния труд

Поставените цели и задачи са добре формулирани и ясно изведени. Във фокуса на вниманието е обществената мисия на телевизията, както и различните аспекти, свързани с регулирането и финансирането на обществените медии в европейското културно пространство. Набляга се върху съвременните кризи, между които като най-съществени се очертават икономическите и политически кризи, а през последните две години – и здравните кризи в условията на пандемия от Ковид-19. Така кризисните ситуации са не само многобройни, но засягат и почти всички страни от социалния живот на българската нация. Поради тази причина на преден план излиза и въпросът за управление на кризите, който придобива първостепенна важност. Лично за мен особено ценен е акцентът върху ролята на обществената телевизия за изграждане на културната идентичност на нацията, както и за установяване на толерантност и диалог между различните етнически общности като едно от условията за защита на демокрацията и на демократичните ценности.

1. Съответствие между избраната методология и методика на изследване и поставената цел и задачи на дисертационния труд

В първа глава са представени примери от различни страни в Европа за дейността на обществените телевизии в защита на интересите на обществото, за тяхното финансиране и регулация. Във втора глава са разгледани конкретни казуси, като например бежанската криза в Европа и отразяването й от медиите, терористичния атентат в Сарафово, жп катастрофата в Хитрино и др. Особено внимание е обърнато и на настоящата криза, свързана с глобалната епидемия от Ковид-19. Смятам, че изследването на конкретни казуси, е особено подходящ метод за развитие на темата за ролята на обществената телевизия в ситуации на криза. Въз основа на всички примери докторантката достига до заключението, че възприетият в България модел на информиране е пирамидален и най-общо се основава на висока властова йерархичност, а медиите възпроизвеждат този модел. Това е ценно наблюдение, което се потвърждава от медийната практика и което служи като изходна точка за изследване влиянието на обществената телевизия върху нейната аудитория при кризисни обстоятелства. Чрез анализирането на конкретни казуси основните цели и задачи, поставени в началото на дисертацията, са изпълнени.

1. Научни и научно-приложни приноси на дисертационния труд.

Най-значимият принос на научния труд откривам в неговата практическа приложимост и особено във факта, че при изследването на процеса на информиране в условията на криза, авторката анализира реални случаи от телевизионната ПР практика. Това дава възможност не само да се очертае основния модел на информиране в България, особено в съпоставка с други страни, но да се посочат и някои слабости, както и да се направят препоръки за бъдещото развитие на обществената телевизия, включително за подобряване на нейната репутация и засилване на влиянието й в обществото.

Особено ценно в това отношение е авторското проучване в трета глава на дисертационния труд. Изследвани са обществените нагласи към Българската национална телевизия чрез онлайн източници. В тази насока са диференцирани нагласите към БНТ – от една страна са проучени мненията на специалисти в областта на комуникацията, а от друга страна чрез анкета са изследвани и нагласите на неспециалисти, които съставляват най-голямата част от аудиторията на Българската национална телевизия. Общото в отговорите на всички целеви групи, участвали в проучването, е недоволството от управлението на БНТ и убеждението, че мениджмънтът на обществената телевизия може значително да се подобри. Прави също така впечатление, че поне половината от анкетираните отговарят, че не им е известно БНТ да има специален план за действие в ситуации на кризи. В това отношение са особено полезни и препоръките, които докторантката отправя за подобряване репутацията на БНТ, като акцентира и върху добрите практики, заимствани от ББС. Очертани са и основните ценности, от които БНТ би следвало да се ръководи като обществена телевизия – доверие, истинност и точност, безпристрастност, независимост, справедливост, отчетност и др. Сред практическите приносни моменти са и направените предложения за промени в Закона за радиото и телевизията в частта, свързана с финансирането, както и предложения за промени, свързани със съдържанието, излъчвано от Българската национална телевизия.

1. Публикации по дисертационния труд

Докторантката Мария Чолакова е представила достатъчно публикации – 5 броя публикации в авторитетни научни издания, между които: Годишник на департамент „Медии и комуникация“ (2 публикации), публикация в Сборник от лятна школа по ПР 2019 г., публикация в списание „Език и публичност“. С тези публикувани текстове дисертационният труд отговаря на основните изисквания и принципи за придобиване на научна степен „доктор“.

Авторефератът е структуриран много добре и отразява тезите и изследванията в докторската дисертация. Формулирани са научните и практическите приноси на дисертационния труд. Липсва информация за цитиране от други автори и за отзиви в научния печат.

1. Препоръки и бележки

Забележките, които накрая ще отправя, са по-скоро въпроси и препоръки. При четенето на дисертационния труд у мен възникнаха следните въпроси:

Първо, авторката е обърнала внимание на съвременната здравна криза, свързана с пандемията и ролята на Националната телевизия. Въпреки усилията за информиране обаче страната ни е все още на първо място в Европа по брой неваксинирани и все толкова популярни продължават да бъдат конспиративните теории. В този смисъл каква е ролята на БНТ в този процес и направи ли тя всичко възможно за обективното информиране на населението? И къде точно се провали обществената телевизия, за да се достигне до подобен резултат?

И второ, много от препоръките към БНТ, отправени в трета глава, се основават върху опита на ББС. Смята ли дипломантката, че е възможно чуждият опит да се прилага директно, без да се адаптира към местната културна среда? И има ли някои български културни специфики, които предполагат различен подход при изграждане на доверие и управление на репутацията?

1. Заключение

В заключение ще подчертая още веднъж особената актуалност на избраната тема, значимостта и практическата приложимост на изследваните въпроси, както и личния опит и много доброто познаване на разглежданата проблематика от Мария Чолакова. Всичко това ми дава основание да дам положителна оценка на дисертационния труд и да препоръчам авторката му да бъде удостоена с образователната и научна степен „доктор“ по направление 3.5. „Обществени комуникации и информационни науки“.

София, 11.10.2021 доц. д-р Дияна Петкова